**Pokyny autorov**

Príspevok musí byť formátovaný v súlade so šablónou. Príspevky sú publikované v anglickom alebo slovenskom jazyku.

Rozsah príspevku nesmie presahovať **10 strán** (podľa štýlu šablóny) vrátane zoznamu použitej literatúry a príloh. Príspevok musí mať nasledovnú štruktúru:

**Názov príspevku** – stručný a výstižný nadpis v anglickom a slovenskom jazyku. Nadpis má informovať o hlavnom cieli, príp. výsledku štúdie.

**Abstrakt** – stručný obsah článku v rozsahu maximálne 250 slov. Abstrakt je vždy spracovaný v anglickej a slovenskej verzii. Musí poskytnúť informácie potrebné pre pochopenie kontextu štúdie, cieľov, metód a hlavných výsledkov a záverov.

**Kľúčové slová** – maximálne 5 kľúčových slov v anglickej a slovenskej verzii. Kľúčové slová nemajú opakovať názov príspevku. Kľúčové slová sa oddelia bodkočiarkou.

**Úvod** – Formulácia vedeckého problému a vzťahu riešenej práce k predchádzajúcim prácam s obdobnou problematikou. Zrozumiteľne sformulované ciele štúdie alebo vedecké hypotézy.

**Materiál a metódy** – Transparentné zdokumentovanie experimentálneho a podkladového materiálu tak aby bolo možné podľa opisu zopakovať výskum. Uviesť aj spôsob a metódy spracovania, resp. interpretácie výsledkov. Nedostatočné alebo nejasné zdokumentovanie použitých metód a údajov je dôvod na zamietnutie rukopisu.

**Výsledky** – Výsledky sú prezentované v podobe ucelených, logicky usporiadaných prehľadov nových a pôvodných poznatkov doplnených grafmi, obrázkami, vzorcami, tabuľkami a ďalšími spôsobmi prezentácie výsledkov analýz. Diskusia v podobe hodnotenia výsledkov, ich konfrontácie so zisteniami iných autorov a pod. musí byť od výsledkov striktne oddelená.

**Diskusia** – Kritické porovnanie dosiahnutých výsledkov s prácami iných autorov. Diskusia má vyčerpávajúco zodpovedať otázky sformulované v úvode práce. Je vhodné určiť mieru možnosti generalizácie výsledkov a limity použitých metód.

**Záver** – Vecné závery vyplývajúce z výsledkov práce, vlastný prínos alebo pohľad autora opierajúci sa o prezentované výsledky a diskusiu. Záver nemá byť zopakovaním dosiahnutých výsledkov, ale má tvoriť ich „nadstavbu“, t.j. zovšeobecnenie a možné využitie.

**Poďakovanie** – Možno vyjadriť poďakovanie za rôzne typy podpory pri tvorbe rukopisu a realizácii výskumu a uviesť projekty alebo agentúry, ktorých finančný príspevok podporil daný výskum.

**Kontaktné informácie** – meno a priezvisko autora (autorov) bez akademických titulov. Pomocou číslic vo formáte „horný index“ sa pri menách autorov uvedú odkazy na ich afiliácie. Afiliácie sa uvedú pod zoznamom. Znakom \* je označený korešpondujúci autor, pri ktorom sa uvedie aj e-mailová adresa a telefónne číslo.

**Citácie v texte a v zozname použitej literatúry**
Medzi citáciami použitými v texte a v zozname použitej literatúry musí byť úplná zhoda. Vždy treba citovať originálne zdroje uvádzaného poznatku alebo skutočnosti, tak aby ho bolo možné bez ťažkostí opäť vyhľadať. Nepublikované práce, správy z projektov a práce v zborníkoch miestneho významu v národných jazykoch možno používať len výnimočne.

Príklady citácií v texte:
ak je meno autora súčasťou vety, uvedie sa za jeho menom rok vydania práce v okrúhlych zátvorkách – …Kučera (2013), ak sa v texte meno neuvádza, uvedie sa meno a rok vydania práce do okrúhlych zátvoriek – … (Kučera 2013),
pri publikáciách s dvomi autormi sa uvádzajú obidve priezviská – … (Kováč & Krilek 2012), pri prácach s tromi a viac autormi sa uvádza iba priezvisko prvého autora a potom „et al.“ (Hudec et al. 2010),
viac citácií sa od seba oddeľuje bodkočiarkou – …( Kučera 2010; Kováč & Krilek 2012; Hudec et al. 2013). Pritom sa citácie zoraďujú podľa rokov vydania - od najstaršej po najnovšiu.

Zoznam použitej literatúry je usporiadaný podľa abecedy. V prípade viacerých prác toho istého autora sa poradie určuje na základe roku vydania od najstaršej po najnovšiu. Pokiaľ je autorov šesť a menej uvádzajú sa v citácii všetci autori. Pokiaľ je ich viac než šesť, uvedú sa mená prvých šestich autorov a „et al.“. Názvy prác sa uvádzajú v pôvodných jazykoch, t. j. neprekladajú sa do angličtiny. Formálna úprava zoznamu literatúry sa riadi týmito pravidlami: priezvisko, skratka krstného mena, rok vydania: plný názov citovanej práce v jazyku originálu, názov časopisu, ročník, strany citovanej práce. Pri monografii sa uvádza miesto vydania, vydavateľ, a celkový počet strán (za nimi sa uvedie skratka “p.”). Pri citovaní príspevkov v zborníku sa uvádza In: priezvisko, skratka krstného mena editora (zostavovateľa): názov zborníka, miesto vydania, vydavateľ a strany, na ktorých sa nachádza (pred nimi skratka “p.”).

Príklady citácií (v časti Literatúra):
- pre knižnú publikáciu takto:
KUČERA, M., KOVÁČ, J., 2012. Degradácia olejových náplní v prevádzkových podmienkach. Zvolen: TU vo Zvolene. ISBN 978-80-228-2427-9.

- pre článok v časopise:
KOVÁČ, J., KRILEK, J., 2012. Analýza opotrebovania reznej hrany hobľovacích nožov pílovej reťaze motorovej píly. Acta facultatis technicae, roč. 17, č. 3, s. 147-157.

- pre kapitolu v knihe alebo článok v zborníku:
KRILEK, J., KOVÁČ, J., JOBBÁGY, J., 2014. Výskum štiepacej sily na horizontálnej štiepačke. In: Hudec, J. (ed.): Trendy lesníckej a environmentálnej techniky a jej aplikácie vo výrobnom procese : vedecký recenzovaný zborník . Zvolen : Technická univerzita vo Zvolene, s. 225-229. ISBN 978-80-228-2695-2.

Pri online dokumentoch musí byť uvedená informácia identifikujúca zdroj s uvedením presnej lokácie na sieti.

**Tabuľky a obrázky**
Tabuľky a obrázky sa číslujú arabskými číslicami v poradí, v akom sú uvedené v texte. Odvolávky na tabuľky v texte sa označia slovom „Tabuľka 1“ resp. „Table 1“, odvolávky na obrázky v texte slovom „Obrázok 1“ alebo „Figure 1“. Takisto sa použije termín „Tabuľka 1“, resp. „Table 1“ pred názvom príslušnej tabuľky a pojem „Obrázok 1“ alebo „Figure 1“ pred názvom obrázku.

Tabuľky a obrázky prosíme obmedziť na nevyhnutné prípady. Obrázky a tabuľky sa vkladajú priebežne do textu. Obrázky v tlačovej kvalite min. 300 dpi vo formáte .tif, .jpg, .psd, .eps. Grafy alebo schémy dodať vo vektorových súboroch, napr. Excel, Corel, Illustrator a pod. tak, aby bol text editovateľný.